尹子漸哀辭
作者：蘇舜欽
朝代：宋

paragraphs: 漂流江湖外，負罪氣慘悽。
況聞故人死，驚呼不成啼。
當案舍匕箸，緬懷大河西。
箴言尚在耳，鏗若環珮隨。
志氣凜已失，神魂飄何之。
昔云死者樂，復以生爲悲。
予知達士懷，將以二物齊。
今也果何如，無乃往意迷。
荆棘飽雨露，叢蘭委污泥。
紫鸞忽腸絕，永年賊狐狸。
天理漭難問，我意多乖暌。
哀吟蒼山闊，注目白日低。
不得慟寢門，雪涕江上隄。